My Storie: LYDENSTYD vs KRISISTYD | Skuilkrans NG Gemeente
My Storie: LYDENSTYD vs KRISISTYD
Was dit so bestem of is dit maar net toeval dat die grootste krisis/rampspoed wêreldwyd (ekonomiesgewys) juis nóu, gedurende die herdenking van Jesus se lydenstyd, duisende jare gelede, moet plaasvind?
Mens kan nie anders as om te wonder of dit nie God se manier is om die mensdom tot stilstand te dwing nie.
Ons menswees is nie in staat om soveel pyn/lyding te kan hanteer nie, want in onsself is ons te swak en broos. Maar deur 'n Krag (groter as ons) wat beskik oor die mag om pyn en lyding te oorkom, word ons in staat gestel om siekte en dood te oorwin.
Te midde van al die skommelinge en gedwonge afsondering a.g.v. "'n onsigbare virus" wat dodelik gevaarlik is, het dit ook dringend tyd geword vir die mens om weer sy fokus in te stel op die EEN wat juis lewe vir ons moontlik maak. Die EEN wat deur hel moes gaan sodat ons van die vernietiging en besmetting van sonde vrygeskeld kon word. Ontsmettingsmiddels vlieg van die rakke af en mense betaal ten duurste daarvoor om die liggaam te beskerm, terwyl lydenstyd ons daaraan herinnering dat daar 'n groter gevaar (lankal) dreig waarvoor Jesus se bloed gratis beskikbaar is, deur geloof.
Watter beter tyd vir introspeksie en selfondersoek tot waardepaling is daar nie nou op ons "afgedwing" nie. 'n Tyd van wakkerskrik. Ons word gedwing om stil te word, onsself af te sonder, sodat ons nie net vry kan kom van 'n virus wat die liggaam besmet nie, maar ook weer deeglik kan besin en tot die besef kan kom oor die bose vernieting en besmetting van sonde. Sonde is 'n baie groter besmetting as die virus, want sonde veroorsaak 'n ewige dood.
Dit is juis in hierdie tyd waar ons weer deeglik bewus moet word oor die PRYS wat JESUS vir ons sonde-besmetting moes betaal.
HY het sy kosbare bloed (deur bitter lyding) laat vloei om ons van daardie besmetting te reinig, te ontsmet. Sy BLOED is ons enigste redding en vryelik beskikbaar vir elkeen wat in HOM glo.
Jesus was ook geïsoleer in sy worstelstryd. Selfs die dissipels wat saam met Hom moes waak en bid het Hom in die steek gelaat. Hy moes deur bitter lyding gaan om homself te bewys as waardige Verlosser vir die mensdom. Hy het homself geen rus gegun nie. Geen groter bewys van LIEFDE was daar nog ooit weer nie.
Met dieselfde passie en deursettingsvermoë moet ons ook nou (gedurende hierdie afsonderingstyd) by God pleit vir verlossing, om vergifnis en vir lewe vir ons en ons kinders/nageslag. Dat daar weer 'n geslag na vore sal kom wat Hom dien in Gees en Waarheid en leef volgens God se Wil en Sy opdragte en Woord eerbieding en gehoorsaam.
Kom ons reinig weer opnuut onsself deur ons sonde en afvalligheid te bely, sodat daar geestelike reiniging en ontsmetting kan plaasvind wat deurvloei na ons nageslag en land.
God sê in sy Woord: Mat. 10:28 "Moenie bang wees vir dié wat die liggaam doodmaak, maar die siel nie kan doodmaak nie. Nee, vrees Hom eerder wat sowel die liggaam as die siel in die hel kan laat vergaan."